Uz 26.08.2021. VSS prot. Nr. 30 1. § (VSS-789)

**Aizsardzības ministrijai**

|  |
| --- |
| *Par Ministru kabineta sēdes protokollēmuma projektu "Par Tehnisko vienošanos par pārrobežu pārvietošanās atļauju procedūrām attiecībā uz pārvietošanos gaisa telpā Eiropā" un saistītajiem dokumentiem* |

Tieslietu ministrija ir izskatījusi Aizsardzības ministrijas sagatavoto Ministru kabineta sēdes protokollēmuma projektu "Par Tehnisko vienošanos par pārrobežu pārvietošanās atļauju procedūrām attiecībā uz pārvietošanos gaisa telpā Eiropā" (turpmāk - protokollēmums) un saistītos dokumentus un neatbalsta projekta virzību pašreizējā redakcijā, izsakot šādu iebildumu:

Kā Tehniskās vienošanās par pārrobežu pārvietošanās atļauju procedūrām attiecībā uz pārvietošanos gaisa telpā Eiropā (turpmāk – Vienošanās) puses norādītas dažādu valstu Aizsardzības ministrijas. No minētā pirmšķietami varētu secināt, ka Vienošanās ir starptautiskā starpresoru vienošanās, ko Aizsardzības ministrija slēdz tikai savas kompetences ietvaros.

Uzsveram, ka starptautiskās starpresoru vienošanās būtu jāietver jautājumi, kas neskar privātpersonu tiesības, kā arī būtu tikai konkrētā resora kompetences ietvaros, piemēram, vienošanās par pieredzes apmaiņu. Tomēr, pirmkārt, norādām, ka Vienošanās varētu skart privātpersonu tiesības, jo pārrobežu pārvietošanās gaisa telpā ietekmē, piemēram, privātpersonu tiesības uz pārvietošanos gaisa telpā vai var ierobežot privātpersonas tiesības uz īpašumu, piemērām, ja pārvietošanas gaisa telpā troksnis mazina īpašuma vērtību. Otrkārt, jāuzsver, ka Vienošanās skar dažādu resoru kompetenci, piemēram, Satiksmes ministrijas kompetenci saistībā ar gaisa telpas izmantošanu un Ārlietu ministrijas kompetenci saistībā ar diplomātiskajām atļaujām.

No minētā izriet, ka Vienošanās nav starptautiskā starpresoru vienošanas. Ņemot vērā, ka no Vienošanas teksta izriet konkrētas starptautiskās saistības, tas ietekmē privātpersonu tiesības, kā arī skar dažādu resoru kompetenci, tad Vienošanas Latvijas tiesību sistēmā būtu jāienes ar ārējo normatīvo aktu. Ievērojot minēto, lūdzam Vienošanos apstiprināt nevis ar protokollēmumu, bet gan ar Ministru kabineta noteikumiem saskaņā ar likuma “Par Latvijas Republikas starptautiskajiem līgumiem” 3. panta otro daļu.

Vienlaikus, ņemot vērā gan Vienošanās saturu, gan to, ka Ministru kabinets pilnvaro aizsardzības ministru parakstīt Vienošanas, attiecīgi apstiprinot, ka Vienošanās parakstīšana ir Ministru kabineta kompetencē, nevis Aizsardzības ministrijas kompetencē, lūdzam norādīt, ka par Vienošanas pusi uzskatāma nevis Aizsardzības ministrija, bet gan Latvijas Republikas valdība.

Valsts sekretāra vietniece

tiesību politikas jautājumos Laila Medina

E. Gūte

Valststiesību departamenta

Starptautisko publisko tiesību nodaļas jurists

67046104, edgars.gute@tm.gov.lv